FSMART ลุ้นกำไร Q2/60 โตสนั่น รับปัจจัยบวกเพียบ!
FSMART ลุ้นกำไร Q2/60 โตสนั่น รับปัจจัยบวกเพียบ! ด้าน โบรกฯ คาดปีนี้ FSMART จะขยาย "ตู้บุญเติม" ได้ตามเป้าที่ 122,000 ตู้ หนุนกำไรโตต่อเนื่อง
10 ส.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท ฟอร์ท สมาร์ท เซอร์วิส จำกัด (มหาชน) หรือ FSMART หลังเข้าสู่ช่วงการประกาศผลการดำเนินงานประจำไตรมาส 2/60 ของบริษัทจดทะเบียนในตลาดหลักทรัพย์แห่งประเทศไทย ซึ่งมีการคาดการณ์ว่า FSMART จะประกาศผลการดำเนินงานประจำไตรมาส 2/60 ในวันนี้ (10 ส.ค.)
โดยนักวิเคราะห์มองว่า กำไรของ FSMART ในช่วงไตรมาส 2/60 และครึ่งแรกปี 60 มีแนวโน้มเติบโตเพิ่มขึ้นทั้งเมื่อเทียบจากไตรมาส 2/59 และเทียบจากช่วงเดียวกันของปีก่อน ทั้งนี้เป็นผลมาจากการขยายตู้เติมเงิน “บุญเติม” อย่างต่อเนื่อง และรายได้จากการให้บริการโอนเงินผ่านธนาคารพันธมิตรเพิ่มขึ้น

ด้าน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” FSMART ให้ราคาเป้าหมาย 22 บาท/หุ้น (DCF) ที่คิดเป็น PEG 1 เท่า จากคาดการณ์กำไรโตเฉลี่ย 31% ในช่วง 2 ปีข้างหน้า โดยคาดว่ากำไรไตรมาส 2/60 โตต่อเนื่อง 6.6% จากไตรมาสก่อน หรือโต 47.5% เทียบช่วงเดียวกันของปีก่อน จากการขยายจำนวนตู้เติมเงิน “บุญเติม” ได้อานิสงส์จากกรณี 7-11 กับ AIS ตั้งแต่ไตรมาส 4/59 และบริการใหม่ๆ โดยเฉพาะบริการโอนเงินผ่านตู้ที่มีรายการเพิ่มขึ้นเรื่อยๆ
รวมทั้งคาดรายได้ค่าธรรมเนียมเพิ่ม 33% จากไตรมาสก่อน เป็นประมาณ 32 ล้านบาท ขณะที่คาด Gross margin เฉลี่ยใกล้ไตรมาสก่อนที่ 24.7% ขณะเดียวกันคาดว่าจะสามารถให้บริการโอนเงินผ่านตู้ได้เพิ่มอีก 1 ธนาคาร คือ ธนาคารไทยพาณิชย์ (SCB) ในราวไตรมาส 4/60 จากปัจจุบันร่วมกับ KTB และ KBANK
ทั้งนี้หากคาดการณ์ของบล.ฟินันเซีย ไซรัสเป็นจริง จะทำให้กำไรในช่วงครึ่งปีแรกปี 60 โต 48.6% เทียบช่วงเดียวกันของปีก่อน และเป็นสัดส่วน 48% ของคาดการณ์ทั้งปีที่ 566 ล้านบาท โต 34.7% และมองว่านวโน้มกำไรไตรมาสถัดไปยังอยู่ในแนวโน้มขาขึ้น จากการรักษาความเป็นผู้นำในธุรกิจตู้เติมเงินมือถือผ่านตู้ และอานิสงส์กรณี 7-11 กับ AIS เต็มปี เชื่อว่า FSMART จะสามารถรักษาความเป็นผู้นำในธุรกิจตู้เติมเงินที่ยังมีแนวโน้มขยายตัวได้ต่อเนื่องในอีก 2-3 ปีข้างหน้า
 
ส่วน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” ให้ราคาเป้าหมาย FSMART ที่ 21.40 บาทต่อหุ้น โดยคาดว่า FSMART จะรายงานผลการดำเนินงานช่วงไตรมาส 2 ในวันที่ 10 ส.ค.60 และคาดนักลงทุนจะเริ่มเข้ามาเก็งกำไรสำหรับงบการเงินไตรมาส 2 ที่คาดว่ากำไรสุทธิของ FSMART จะทำจุดสูงสุดใหม่ที่ 139 ล้านบาท หรือเติบโต 46.1% เทียบช่วงเดียวกันของปีก่อน หรือโต 5.6% เทียบกับไตรมาสก่อน
โดยเป็นผลมาจากจำนวนตู้เติมเงินสะสมที่เพิ่มขึ้นมาอยู่ที่ 110,000 ตู้ เพิ่มขึ้นประมาณ 10,000 ตู้จากช่วงไตรมาส 1/60 และเพิ่มขึ้น 30,400 ตู้จากช่วงไตรมาส 2/59 อีกทั้ง ARPU (มูลค่าการเติมเงินต่อตู้ต่อเดือน) ยังอยู่ในระดับสูงที่ 34,000 บาทสูงขึ้นกว่าค่าเฉลี่ยปีก่อนที่อยู่ที่ประมาณ 30,000 บาท
นอกจากนี้ FSMART ยังได้ผลบวกจากยอดโอนเงินธนาคารพาณิชย์ที่เพิ่มขึ้นซึ่งธุรกรรมดังกล่าวเป็นธุรกรรมที่มีอัตรามาร์จินสูงกว่าธุรกรรมการโอนเงินโทรศัพท์มือถือ ส่งผลให้การคาดการณ์อัตรากำไรขั้นต้นปรับตัวสูงขึ้นมาเล็กน้อยที่ 24.4% จากไตรมาสที่ผ่านมาที่ 24.3%
ขณะเดียวกันยังคาดการณ์กำไรสุทธิสำหรับปี 60 ไว้ที่ 546 ล้านบาท หรือเติบโต 29.9% เทียบช่วงเดียวกันของปีก่อน โดยเชื่อว่า FSMART จะสามารถบรรลุเป้าจำนวนตู้เติมเงินสะสมที่ 122,000 ตู้จากปี 59 ที่ 92,000 ตู้ได้ ซึ่งจำนวนตู้ที่เพิ่มขึ้นปัจจุบันคิดเป็นสัดส่วนถึง 60% ของจำนวนเป้าทั้งปี
อีกทั้ง ARPU (มูลค่าเติมเงินต่อตู้ต่อเดือน) ของบริษัทยังคงอยู่ในระดับสูง และในช่วงประมาณไตรมาส 3/60-4/60 FSMART จะมีการให้บริการการโอนเงินผ่านธนาคารพันธมิตรใหม่อีก 1 แห่ง คือ ธนาคารไทยพาณิชย์ จากปัจจุบันมี 2 แห่งด้วยกัน ซึ่งการเพิ่มขึ้นของการโอนเงินผ่านธนาคารพันธมิตรจะช่วยเพิ่มมูลค่าการเติมเงินในอนาคตได้
ทั้งนี้ด้วยการคาดการณ์จำนวนตู้ที่เพิ่มขึ้นและรายได้ต่อตู้ที่เพิ่มขึ้น ส่งผลให้คาดการณ์รายได้จากการให้บริการที่ 2,916 ล้านบาท โต 27.9% เทียบช่วงเดียวกันของปีก่อน ด้านคาดการณ์อัตรากำไรขั้นต้นที่สูงขึ้นจาก 24.7% เป็น 25.2% เนื่องจาก ปี 59 บริษัทมีการออกโปรโมชันร่วมกับเอไอเอสฟรีค่าธรรมเนียมซึ่งส่งผลให้อัตรากำไรขั้นต้นลดลง ซึ่งปี 60 อัตรากำไรขั้นต้นจะกลับมาสู่ระดับปกติ
 